## รายงานการประชุมสภาองค์การบริหารส่วนตำบลเกะรอ

**สมัยสามัญ สมัยที่ ๑/๒๕๕๘ ครั้งที่ ๒**

#### วันที่ ๑๐ กุมภาพันธ์ ๒๕๕๘

**ณ ห้องประชุมองค์การบริหารส่วนตำบลเกะรอ**

**………………………………………….**

## ผู้มาประชุม

##### ลำดับที่ ชื่อ – สกุล ตำแหน่ง

๑. นายซันดีน เต๊ะมะสุ ประธานสภาอบต.

๒. นายอับดุลเลาะ ลูปูซี สมาชิกสภาอบต. หมู่ที่ ๑

๓. นายการียา หะมะ สมาชิกสภาอบต. หมู่ที่ ๒

๔. นายซอมือลี ริจิ สมาชิกสภาอบต. หมู่ที่ ๒

๕. นายหะแว เจ๊ะอาแว สมาชิกสภาอบต. หมู่ที่ ๓

๖. นายอับดุลรอเซะ ดาแม สมาชิกสภาอบต. หมู่ที่ ๓

๗. นายมามะ อูมา รองประธานสภาอบต.

๘. นายอดิเรก อารียู สมาชิกสภาอบต. หมู่ที่ ๔

๙. นายอับดุลรอมัน แลมีซอ สมาชิกสภาอบต. หมู่ที่ ๕

๑๐. นายมาหะมะมูสือนิ กะจิ สมาชิกสภาอบต. หมู่ที่ ๕

๑๑. นายการี เซ็งสะ สมาชิกสภาอบต. หมู่ที่ ๖

๑๒. นายบือราเฮง สือแม สมาชิกสภาอบต. หมู่ที่ ๖

๑๓. นายสุวรรณ ดอเลาะ สมาชิกสภาอบต. หมู่ที่ ๗

๑๔. นายอับดุลละเล็ง ดะเซะ สมาชิกสภาอบต. หมู่ที่ ๗

## ผู้ไม่มาประชุม

-ไม่มี-

##### ผู้เข้าร่วมประชุม

๑ นายหาแว ซารูมอ นายกอบต.เกะรอ

๒. นายอัครพล อาลีมีน ปลัดอบต./เลขานุการสภาอบต.เกะรอ

๓. นายมะยาซิ สุหะแล รองนายกองค์การบริหารส่วนตำบลเกะรอ (๑)

๔. นายสุริยา วานิ รองนายกองค์การบริหารส่วนตำบลเกะรอ (๒)

๕. นางฟาเดีย มะรอเฮง เลขานุการนายกองค์การบริหารส่วนตำบลเกะรอ

๕. นางสาวจิตติมา หะยีดือราแม เจ้าพนักงานธุรการ

**เริ่มประชุมเวลา ๑๐.๐๐ น.**

เมื่อที่ประชุมพร้อมแล้ว นายซันดีน เต๊ะมะสุ ประธานสภาองค์การบริหารส่วนตำบลเกะรอประธานในที่ประชุม ได้กล่าวเปิดการประชุมและดำเนินการประชุมตามระเบียบวาระ ดังต่อไปนี้

**ระเบียบวาระที่ ๑ เรื่องที่ประธานแจ้งให้ที่ประชุมทราบ**

(ไม่มี)

**ระเบียบวาระที่ ๒ เรื่องรับรองรายงานการประชุมครั้งที่แล้ว** (การประชุมสภาอบต.เกะรอ เมื่อวันที่ ๓ ก.พ.๕๘)

**ประธาน ฯ** ขอเชิญเลขานุการสภา ฯ

**เลขานุการสภา ฯ**  รายงานการประชุมสภาฯ ครั้งที่แล้วเป็นการประชุมสภาฯ สมัยสามัญที่ ๑/๒๕๕๘ เมื่อวันที่ ๓ กุมภาพันธ์ ๒๕๕๘ สภาอบต.เกะรอ อนุมัติจ่ายขาดเงินสะสมวงเงินรวม ๓,๐๘๖,๒๑๕ บาท (ญัตติของนายกอบต. ) ซึ่งคณะกรรมการตรวจรายงานการประชุมได้ตรวจสอบแล้ว และเลขานุการสภาฯได้ปิดประกาศสำเนารายงานการประชุม ที่บอร์ดประชาสัมพันธ์ของอบต.เกะรอ เมื่อวันที่ ๒๒ มกราคม ๒๕๕๘ เพื่อให้ท่านสมาชิกได้ตรวจสอบก่อนการประชุมแล้ว ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.๒๕๔๗ ข้อ ๓๓ หากท่านใดจะขอแก้ไขขอเชิญ ครับ

***มติที่ประชุม*** รับรอง

**ระเบียบวาระที่ ๓ เรื่องเสนอเพื่อพิจารณา**

**๓.๑) ญัตติขออนุมัติจ่ายขาดเงินสะสมวงเงินรวม ๓,๔๐๒,๐๐๐ บาท (ญัตติของนายกอบต. )**

**ประธานฯ** เชิญ นายกอบต. ผู้เสนอญัตติฯ

**นายหาแว ซารูมอ (นายกอบต.เกะรอ)**ในการประชุมเมื่อวันที่ ๓ กุมภาพันธ์ ๒๕๕๘ ที่ผ่านมา ส่วนการคลังได้รายงานที่ประชุมแล้วว่า *อบต.เกะรอ คงเหลือเงินสะสมที่นำไปบริหารได้ ณ วันที่ ๑๕ มกราคม๒๕๕๘ ๒๖,๙๙๕,๑๔๙,.๖๐ บาท* และที่ประชุมได้อนุมัติให้จ่ายขาดเงินสะสมเมื่อวันที่ ๓ ก.พ.๒๕๕๘ ไปจำนวน ๓,๐๘๖,๒๑๕ บาท จึงทำให้วันนี้จึงมียอดเงินสะสมที่สามารถนำไปบริหารได้ ๒๓,๙๐๘,๙๓๔.๖ บาท จึงใคร่ขอเสนอญัตติ ขออนุมัติจ่ายขาดเงินสะสม

**๑. โครงการปรับปรุงถนนผิวจราจรหินกรวด สายบ้านฮูแตบาโงย ม.๗ – บ้านกาปงบารู ม.๑ กว้าง ๕.๐๐ เมตร ยาว ๑,๓๖๐ เมตร หนาเฉลี่ย ๐.๑๐ เมตร ๔๙๓,๐๐๐ บาท**

สภาพปัญหา

ผิวถนนาบางช่วงเป็นโคลน เนื่องจากถนนสายดังกล่าวเป็นถนนลูกรังและถูกน้ำท่วมขังเป็นประจำทุกปี หลังจากน้ำลดผิวจราจรบางช่วงเป็นโคลนการสัญจรไปมาลำบากมาก

ประโยชน์ที่จะได้รับ

๑. การสัญจรไปมาสะดวกและรวดเร็วขึ้น

๒. เพิ่มความคงทนของถนน

๓. สามารถใช้ทุกฤดูกาล (ยกเว้นน้ำท่วม)

**๒. โครงการก่อสร้างถนนคอนกรีตเสริมเหล็กภายในหมู่บ้าน สายกาแบ – บ้านฮูแตบาโงย**

**กว้าง ๔.๐๐ เมตร ยาว ๒๒๐ เมตร หนาเฉลี่ย ๐.๑๕ เมตร งบประมาณ ๖๑๖,๐๐๐ บาท**

สภาพปัญหา

ผิวจราจรเป็นหลุมและเป็นร่อง เนื่องจากถนนสายดังกล่าวเป็นถนนลูกรังที่ถูก น้ำท่วม ต้องตั้งงบประมาณในการซ่อมแซมทุกปี และเป็นถนนที่เชื่อมระหว่างหมู่ที่ ๑ กับหมู่ที่ ๗

ประโยชน์ที่ได้รับ

๑. การสัญจรไปมาสะดวกและรวดเร็วขึ้น

๒. ถนนมีความคงทนถาวร อายุการใช้งานยาวขึ้น

๓. ประหยัดงบประมาณในซ่อมแซม

**๓. โครงการปรับปรุงถนนยกระดับผิวคอนกรีตเสริมเหล็กภายในหมู่บ้าน สายเกะรอ – ท่าธง(ช่วงที่ ๒) กว้าง ๖.๐๐ เมตร ยาว ๑๗๕ เมตร หนาเฉลี่ย ๐.๑๕ เมตร ๑,๒๐๖,๐๐๐ บาท**

สภาพปัญหา

เนื่องจากถนนสายดังกล่าว ช่วงที่ ๑ ได้ตั้งในข้อบัญญัติงบประมาณรายจ่ายประจำปี ๒๕๕๘ แล้ว ระยะทาง ๓๔๐ เมตร ซึ่งยังขาดอีกประมาณ ๑๗๕ เมตร จึงจะบรรลุตามวัตถุประสงค์ที่จะแก้ไขปัญหาเดิม (ถนนต่ำ ผิวจราจรเสียหายบ่อย น้ำท่วมขังเป็นและหลายวัน

ประโยชน์ที่จะได้รับ

๑. สามารถแก้ไขปัญหาตลอดทั้งสาย

๒. ผิวจราจรมีความคงทนถาวร และอายุการใช้งานยาวขึ้น

๓. ระยะเวลาการใช้ถนนหลังน้ำท่วมได้เร็วขึ้น

**๔. โครงการบุกเบิกถนนผิวจราจรลูกรัง สายตะเน๊าะปูโย๊ะ – ฮูแตบาโงย(ช่วงที่ ๒)**

**กว้าง ๖.๐๐ เมตรยาว ๑,๒๒๐ เมตรหนาเฉลี่ย ๐.๒๐ เมตร ๑,๐๘๗,๐๐๐ บาท**

สภาพปัญหา

เนื่องจากถนนสายดังกล่าว องค์การบริหารส่วนตำบลเกะรอได้ดำเนินการไปแล้วช่วงที่ ๑ ใช้เงินอุดหนุนเฉพาะกิจ ปี ๒๕๕๗ ระยะทาง ๑,๒๐๐ เมตร ยังขาดอีกประมาณ ๑,๒๒๐ เมตร ซึ่งเป็นโครงการต่อยอดจากโครงการที่แล้ว

ประโยชน์ที่ได้รับ

1. เป็นถนนที่เชื่อมต่อระหว่างบ้านตาเน๊าะปูโย๊ะ – บ้านฮูแตบาโงย อีกเส้นทางหนึ่ง

๒. การลำเลียงผลผลิตออกสู่ชุมชนทั้ง ๒ ได้สะดวกและรวดเร็วขึ้น

๓. ผลผลิตทางการเกษตรมีราคาสูงขึ้น

การจ่ายขาดเงินสะสมดังกล่าว เป็นอำนาจหน้าที่ และอยู่ในแผนพัฒนาสามปี (พ.ศ.๒๕๕๘-๒๕๖๐) เป็นการบำบัดความเดือดร้อนของประชาชน และบริการชุมชนและสังคม เป็นไปตามหลักเกณฑ์ของการจ่ายขาดเงินสะสม ตามระเบียบกระทรวงมหาดไทยว่าด้วย การรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.๒๕๔๗ (และที่แก้ไขเพิ่มเติม) ข้อ ๘๙

**ประธานฯ** ขอให้เลขานุการฯ ชี้แจงหนังสือสั่งการที่เป็นแนวทางปฏิบัติเพิ่มเติม ในหลักเกณฑ์

การใช้จ่ายเงินสะสม ให้ที่ประชุมพิจารณาด้วย

**เลขานุการสภาฯ (นายอัครพล อาลีมีน)** สำหรับแนวทางปฏิบัติในการใช้เงินสะสม นั้น..กระทรวงมหาดไทยได้มีหนังสือกระทรวงมหาดไทย ที่ มท ๐๘๐๘.๔/ว ๓๑๖๑ ลงวันที่ ๑๒ ตุลาคม ๒๕๕๓ เรื่อง ซักซ้อมความเข้าใจเกี่ยวกับการใช้จ่ายเงินสะสมขององค์กรปกครองส่วนท้องถิ่น ได้ซักซ้อมการใช้จ่ายเงินสะสมของอปท. ในข้อ ๓ กำหนดว่า.....

๓. เป็นกิจการที่เกี่ยวกับการบริการชุมชนและสังคมของประชาชนในพื้นที่ หรือกิจการที่จัดทำเพื่อบำบัดความเดือดร้อนของประชาชน หรือเป็นการเพิ่มพูนรายได้ขององค์กรปกครองส่วนท้องถิ่น ซึ่งหากเป็นโครงการเพื่อการลงทุน เช่น ค่าก่อสร้างอาคาร หรือซื้อที่ดิน หรือโครงการที่ใช้วงเงินงบประมาณที่มีมูลค่าสูง ให้พิจารณาดำเนินการ ดังนี้

๓.๑ จัดทำเป็นงบประมาณรายจ่ายประจำปี หรืองบประมาณรายจ่ายเพิ่มเติม หรือโอนงบประมาณรายจ่ายมาตั้งจ่ายก่อนเป็นลำดับแรก

๓.๒ กรณีที่องค์กรปกครองส่วนท้องถิ่นได้ตั้งงบประมาณ หรือโอนงบประมาณรายจ่ายมาตั้งจ่ายไว้แล้วแต่งบประมาณมีไม่เพียงพอก็อาจใช้จ่ายจากเงินสะสมสมทบเพื่อการนั้นได้ หากองค์กรปกครองส่วนท้องถิ่นพิจารณาเห็นว่าเป็นโครงการที่มีความจำเป็นเร่งด่วนในการบำบัดความเดือดร้อนของประชาชน หรือการบริการชุมชนและสังคมของประชาชนในพื้นที่ และไม่อาจรอจัดทำเป็นงบประมาณรายจ่ายประจำปีในปีต่อไปได้ ก็อาจใช้จ่ายจากเงินสะสมได้ โดยจะต้องเป็นโครงการที่อยู่ในแผนพัฒนาขององค์กรปกครองส่วนท้องถิ่น และองค์กรปกครองส่วนท้องถิ่น มีเงินสะสมคงเหลือเพียงพอในการบริหารงานเพื่อมิให้เกิดผลกระทบกับฐานะการคลังในระยะยาว

**นายหาแว ซารูมอ (นายกอบต.เกะรอ)** ซึ่งในการในการดำเนินการโครงการดังกล่า ทั้ง ๔ รายการนี้ กระผมยืนยันว่า ไม่อาจรอการจัดทำเป็นงบประมาณรายจ่ายประจำปี ๒๕๕๙ ได้ จึงมีความจำเป็นต้อง ขออนุมัติจ่ายขาดเงินสะสม ในการดำเนินการจัดซื้อ

**รองนายกอบต.(นายมะยาซิ ซุหะแล)** ใช่แล้วครับ ทางอบต.เกะรอ เอง ก็ถูกเมื่อเข้าพื้นที่พบปะประชาชนตามหมู่บ้านต่าง ๆ ได้รับการร้องขอและร้องเรียนจาก ทั้งจากกำนันผู้ใหญ่บ้าน,ผู้นำศาสนา,และราษฎร ขอให้เร่งรัดการดำเนินการ ทางสมาชิกสภาอบต. ในพื้นที่ คงทราบดี โดยเฉพาะโครงการที่เป็นโครงการต่อเนื่องคือ โครงการปรับปรุงถนนยกระดับผิวคอนกรีตเสริมเหล็กภายในหมู่บ้าน สายเกะรอ – ท่าธง(ช่วงที่ ๒) กว้าง ๖.๐๐ เมตร ยาว ๑๗๕ เมตร หนาเฉลี่ย ๐.๑๕ เมตร ๑,๒๐๖,๐๐๐ บาท เป็นถนนที่ใช้เชื่อมเส้นทางสายหลักที่ออกสู่จังหวัดยะลา มีรถประจำทางสายบาเจาะ-ยะลา ผ่าน เดิมได้ตั้งในข้อบัญญัติงบประมาณรายจ่ายประจำปี ๒๕๕๘ แล้ว ระยะทาง ๓๔๐ เมตร ซึ่งยังขาดอีกประมาณ ๑๗๕ เมตร ครั้งนี้อบต. จึงมีความจำเป็นที่ต้องขออนุมัติเงินสะสมมาทำต่อให้เรียบร้อย รวมทั้ง โครงการบุกเบิกถนนผิวจราจรลูกรัง สายตะเน๊าะปูโย๊ะ – ฮูแตบาโงย(ช่วงที่ ๒) กว้าง ๖.๐๐ เมตรยาว ๑,๒๒๐ เมตรหนาเฉลี่ย ๐.๒๐ เมตร ๑,๐๘๗,๐๐๐ บาท อันนี้ก็เป็นโครงการต่อเนื่องผ่าน เดิมที่ทำแล้วนั้นเราใช้เงินงบประมาณเงินอุดหนุนเฉพาะกิจ ปี ๒๕๕๗ จากกรมส่งเสริมการปกครองท้องถิ่นที่จัดสรรมาให้ และเป็นถนนที่ใช้เชื่อมเส้นทางระหว่างหมู่บ้านจากหมู่ที่ ๓ กับหมู่ที่ ๗ และสามารถออกสู่ตัวอำเภอรามันและจังหวัดยะลาได้ง่าย

**นายอับดุลรอเซะ ดาแม(สมาชิกสภาอบต.ม.๓)** สนับสนุนมาก ๆ ครับอยากให้ดำเนินการโดยเร็ว จะทำให้ประชาชนในพื้นที่มีถนนหนทางในการคมนาคมสะดวก และร่นระยะทางและเวลา ในการขนส่งผลผลิตทางการเกษตรที่จะนำออกไปสู่ตัวอำเภอและตัวจังหวัด

**ประธานฯ** มีสมาชิกสภาฯ ท่านใดจะซักถามหรืออภิปราย

**นายอับดุลเล๊าะ ลูปูซี (สมาชิกสภาอบต.ม.๑)** มีความจำเป็นที่ต้องดำเนินการ อย่างรวดเร็ว ผมขอสนับสนุน ให้ดำเนินการ

**ประธานฯ** มีท่านใดจะซักถามหรืออภิปรายเพิ่มเติม

**ที่ประชุม** สมาชิกสภาอบต. อภิปรายแสดงความคิดเห็นกันในเรื่องการแก้ปัญหาปัญหาความเดือดร้อนของประชาชนในพื้นที่ในท่ามกลางสถานการณ์ ความไม่สงบเรียบร้อยในพื้นที่ ๓ จังหวัดชายแดนภาคใต้ กันอย่างกว้างขวาง

**ประธานฯ** ขอให้ที่ประชุมลงมติ

***มติที่ประชุม*** อนุมัติให้จ่ายขาดเงินสะสมเพื่อดำเนินการทั้ง ๕ รายการดังกล่าว วงเงิน

๓,๐๘๖,๒๑๕ บาท ตามที่นายกอบต. เสนอญัตติ

**ประธานฯ** ขอพักการประชุม และเชิญทุกท่านร่วมรับประทานอาหาร และละหมาดบ่าย เสร็จแล้ว เริ่มประชุม ต่อในเวลา ๑๓.๓๐ น.

*---------------------------เวลา ๑๑.๕๐ น. พักการประชุมรับประทานอาหาร --------------------------*

*เริ่มประชุมในภาคบ่าย เวลา ๑๓.๓๐ น.*

**ระเบียบวาระที่ ๔ ญัตติอื่น ๆ**

**ประธานฯ** ญัตติอื่น ๆ ไม่มี

**ระเบียบวาระที่ ๕ เรื่องแจ้งข้อราชการ/หนังสือราชการ สำคัญ**

**ประธานฯ** วาระนี้เป็นการแจ้งข้อราชการและหนังสือราชการ ที่มีมายัง อบต. ขอให้สมาชิกสภาอบต. ทุกท่าน ได้ตั้งใจรับฟังและปฏิบัติ รวมทั้งนำไปดำเนินการประชาสัมพันธ์ ทำความเข้าใจ ในพื้นที่ ให้ประชาชนได้ทราบด้วย

**นายกอบต.** ขอมอบหมายให้ ปลัดอบต./หัวหน้าส่วน/เจ้าหน้าที่ อบต. แจ้งข้อราชการสำคัญ เพื่อทราบและประสานการปฏิบัติ ดังนี้...

**ประธานฯ** ขอเชิญ

**๕.๑) หนังสืออำเภอรามัน ที่ ยล ๐๕๑๘/๔๓๙ ลงวันที่ ๒๘ พฤศจิกายน ๒๕๕๗ เรื่อง ร้องเรียนขอรับการช่วยเหลือ**

**น.ส.อรพินท์ บุญทอง(นักพัฒนาชุมชน)** อำเภอรามันได้รับแจ้งจากจังหวัดว่า มีเกษตรกรและผู้ยากจนร้องเรียนขอรับการช่วยเหลือเนื่องจาก เป็นหนี้นอกระบบมายังศูนย์ดำรงธรรมกระทรวงมหาดไทยเป็นจำนวนมาก เพื่อให้การช่วยเหลือเกษตรกรและผู้ยากจนซึ่งได้รับความเดือดร้อนจากการเป็นหนี้นอกระบบ จึงให้ดำเนินการ ดังนี้

๑. ประชาสัมพันธ์ให้เกษตรกรและผู้ยากจนรับทราบถึงช่องทางในการขอรับความช่วยเหลือจากกองทุนหมุนเวียนเพื่อการกู้ยืมเงินเกษตรกรและผู้ยากจน

๒. พิจารณาจัดให้มีการชี้แจงให้ความรู้เกี่ยวกับกองทุนหมุนเวียนเพื่อการกู้ยืมเงินเกษตรกรและผู้ยากจนแก่เจ้าหน้าที่ของส่วนราชการ องค์กรปกครองส่วนท้องถิ่น กำนัน ผู้ใหญ่บ้าน และผู้นำองค์กรชุมชนในพื้นที่เพื่อสามารถช่วยเหลือแนะนำแก่เกษตรกรและผู้ยากจนในพื้นที่ ให้สามารถเข้าถึงกองทุนหมุนเวียนได้อย่างทั่วถึง

๓. หากประสงค์จะรับการสนับสนุนวิทยากรในการอบรมให้ความรู้เรื่องกองทุนหมุนเวียนเพื่อการยืมเงินแก่เกษตรกรและผู้ยากจน พ.ศ. ๒๕๔๖ ให้แจ้งความประสงค์ไปที่สำนักบริหารการปกครองท้องที่ กรมการปกครอง โทร ๒-๖๒๙๘๓๖ – ๑๔ โทรสาร ๐๒-๖๒๙๘๓๑๕

**ประธานฯ** มีท่านใดจะซักถามหรืออภิปราย เพิ่มเติม

**ที่ประชุม** สมาชิกสภาอบต. ได้อภิปราย ซักถามและแสดงความคิดเห็น กันอย่างกว้างขวาง

***มติที่ประชุม*** รับทราบ

**๕.๒) หนังสือจังหวัดยะลา ด่วนที่สุด ที่ ยล ๐๐๐๕/ว๘๒๖๗ ลงวันที่ ๑๗ พฤศจิกายน ๒๕๕๗ เรื่อง ประกาศกระทรวงการพัฒนาสังคม และความมั่นคงของมนุษย์ เรื่องกำหนดหลักเกณฑ์ วิธีการ และเงื่อนไขการคุ้มครอง การส่งเสริม และการสนับสนุนการสงเคราะห์ในการจัดการศพตามประเพณี พ.ศ. ๒๕๕๗**

**น.ส.อรพินท์ บุญทอง(นักพัฒนาชุมชน)** กำหนดหลักเกณฑ์ วิธีการ และเงื่อนไข การคุ้มครอง การส่งเสริม และการสนับสนุนการสงเคราะห์ในการจัดการศพตามประเพณี พ.ศ. ๒๕๕๗ ได้ประกาศในราชกิจจานุเบกษา และจะเริ่มมีผลบังคับใช้ตั้งแต่ ๑๗ ตุลาคม ๒๕๕๗ เป็นต้นไป การสงเคราะห์ในการจัดการศพตามประเพณี หมายถึง การช่วยเหลือเป็นเงินในการจัดการศพผู้สูงอายุตามประเพณีนั้น ผู้สูงอายุทีตายต้องมีคุณสมบัติดังต่อไปนี้

(๑) มีอายุเกินหกสิบปีบริบูรณ์ขึ้นไป

(๒) มีสัญชาติไทย

(๓) ผู้สูงอายุอยู่ในครอบครัวที่ยากจนตามข้อมูลความจำเป็นพื้นฐาน (จปฐ) กรมการพัฒนาชุมชน กระทรวงมหาดไทย หรือกรุงเทพมหานคร หรือเมืองพัทยา

(๔) ไม่มีญาติ หรือมีญาติแต่มีฐานะยากจนไม่สามารถจัดการศพตามประเพณีได้ ผู้สูงอายุยากจนและไม่ได้รับการสำรวจข้อมูลความจำเป็นพื้นฐาน (จปฐ) กรมพัฒนาชุมชน กระทรวงมหาดไทย หรือกรุงเทพมหานคร หรือเมืองพัทยา ให้นายกเทศมนตรี หรือนายกองค์การบริหารส่วนตำบล หรือกำนัน หรือผู้ใหญ่บ้าน หรือประธานชุมชน หรือผู้อำนวยการสำนักงานเขต หรือนายอำเภอ หรือนายกเมืองพัทยา เป็นผู้ออกหนังสือรับรอง

**ประธานฯ** มีท่านใดจะซักถาม

**ที่ประชุม** ไม่มี

***มติที่ประชุม*** รับทราบ

๕**.๓ หนังสืออำเภอรามัน ที่ ยล ๐๐๒๓.๑๓/ว ๐๔๑ ลงวันที่ ๒๑ ม.ค.๒๕๕๘** **โครงการงานวันท้องถิ่นไทยของจังหวัดยะลา ประจำปี ๒๕๕๘ (คนท้องถิ่นสัมพันธ์ ครั้งที่ ๖)**

**นายนาซอรี มะเก(นวช.ศ. รักษาราชการแทน หัวหน้าสำนักงานปลัด)**

ตามมติคณะรัฐมนตรี เมื่อวันที่ ๒๒ มิถุนายน ๒๕๕๓ เห็นชอบให้วันที่ ๑๘ มีนาคม ของทุกปีเป็น “วันท้องถิ่นไทย” เพื่อรำลึกถึงพระมหากรุณาธิคุณแห่งพระบาทสมเด็จพระจุลจอมเกล้าเจ้าอยู่หัว รัชกาลที่ ๕ ที่ได้ทรงโปรดเกล้าโปรดกระหม่อมให้จัดตั้งตำบลท่าฉลอม ขึ้นเป็นสุขาภิบาลหัวเมืองแรก เมื่อวันที่ ๑๘ มีนาคม ๒๕๔๘ นับเป็นจุดเริ่มต้นของการกระจายอำนาจการปกครอง และเป็นการถือกำเนินของการปกครองส่วนท้องถิ่นครั้งแรกในประเทศไทย เพื่อให้สาธารณชนได้เห็นความสำคัญของการปกครองส่วนท้องถิ่นอันเป็นรากฐานการปกครองระบอบประชาธิปไตย และรำลึกถึงพระมหากรุณาธิคุณแห่งพระบาทสมเด็จพระจุลจอมเกล้าเจ้าอยู่หัว รัชกาลที่ ๕ จังหวัดยะลาขอความร่วมมือให้องค์กรปกครองส่วนท้องถิ่นเตรียมความพร้อมในกรดำเนินการตามโครงการงานวันท้องถิ่นไทยของจังหวัดยะลา ประจำปี ๒๕๕๘ (คนท้องถิ่นสัมพันธ์ ครั้งที่ ๖)

**ประธานฯ** มีท่านใดจะซักถาม

**ที่ประชุม** ไม่มี

***มติที่ประชุม*** รับทราบ

**๕.๔) หนังสืออำเภอรามัน ด่วนที่สุด ที่ ยล ๐๐๒๓.๑๓/๔๔๐ ลงวันที่ ๔ ธันวาคม ๒๕๕๗**

**เรื่อง ร่วมลงนามถวายสัตย์ปฏิญาณเพื่อเป็นข้าราชการที่ดี และพลังของแผ่นดิน เนื่องในโอกาสวันเฉลิมพระชนมพรรษาพระบาทสมเก็จพระเจ้าอยู่หัว**

**น.ส.จิตติมา หะยีดือราแม(เจ้าพนักงานธุรการ)**

อำเภอรามันได้รับแจ้งจากสำนักงานส่งเสริมการปกครองท้องถิ่นจังหวัดยะลา ขอความร่วมมือให้องค์กรปกครองส่วนท้องถิ่นทุกแห่งประชาสัมพันธ์ เชิญชวน ผู้บริหารท้องถิ่น สมาชิกสภาท้องถิ่น ข้าราชการ พนักงานส่วนท้องถิ่น และบุคลากรในสังกัดรวมถึงประชาชนทั่วไป ร่วมลงนามถวายสัตย์ปฏิญาณเพื่อเป็นข้าราชการที่ดี และพลังแผ่นดิน ผ่านทางเว็บไซต์กรมส่งเสริมการปกครองท้องถิ่น www.dla.go.th เลือกแถบสัญลักษณ์ “ลงนามถวายสัตย์ปฏิญาณฯ ทางออนไลน์” หรือเว็บไซต์สำนักงาน ก.พ. [www.ocsc.go.th](http://www.ocsc.go.th) ในระหว่างวันที่ ๓ พฤศจิกายน – ๓๑ ธันวาคม ๒๕๕๗

***มติที่ประชุม*** รับทราบ

**๕.๕) หนังสืออำเภอรามัน ที่ ยล ๐๕๑๘/ว๖๒๑ ลงวันที่ ๒๗ พฤศจิกายน ๒๕๕๗**

**เรื่อง ขอความอนุเคราะห์สนับสนุนการเปลี่ยนแปลงผ่านไปสู่การรับชมโทรทัศน์ภาคพื้นดินในระบบดิจิตอล**

**นายมะตอเฮ มะแนซายอ(รองปลัดอบต.)** อำเภอรามัน ได้รับแจ้งจากจังหวัดยะลาว่า สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) ขอความอนุเคราะห์สนับสนุนและเผยแพร่ประชาสัมพันธ์การเปลี่ยนแปลงผ่านไปสู่การรับชมโทรทัศน์ภาคพื้นดินในระบบดิจิตอลเกี่ยวกับการแจกคูปองและเงื่อนไขในการใช้คูปองให้กับประชาชนในพื้นที่ที่ได้รับแจกคูปองเพื่อสร้างความเข้าใจที่ถูกต้อง และกำชับข้าราชการ ลูกจ้าง และเจ้าหน้าที่ในสังกัด ตลอดจนกำนัน ผู้ใหญ่บ้าน หรือผู้นำชุมชนไม่ให้ดำเนินการเรื่องดังกล่าวอันอาจเข้าข่ายเป็นความผิดตามกฎหมายและเป็นการส่งเสริมให้เกิดการทุจริตในการใช้คูปอง และอำเภอรามันขอความร่วมมือกำนัน ผู้ใหญ่บ้าน ผู้บริหารองค์กรปกครองส่วนท้องถิ่นดำเนินการดังนี้

๑. สนับสนุนและเผยแพร่ประชาสัมพันธ์การเปลี่ยนแปลงผ่านไปสู่การรับชุมโทรทัศน์ภาคพื้นดินในระบบดิจิตอลเกี่ยวกับการแจกคูปองและเงือนไขในการใช้คูปองให้กับข้าราชการ ลูกจ้าง พนักงานรัฐวิสาหกิจ กำนัน ผู้ใหญ่บ้าน ผู้บริหารองค์กรปกครองส่วนท้องถิ่น และประชาชนทั่วไป ที่ได้รับแจกคูปองเพื่อสร้างความเข้าใจถูกต้อง

๒. ขอให้กำนัน ผู้ใหญ่บ้าน ผู้บริหารองค์กรปกครองส่วนท้องถิ่น ไม่ให้แอบอ้างหรือร่วมมือกับผู้ประกอบกิจการร้านค้ากล่องรับสัญญาณโทรทัศน์ระบบดิจิตอล หรือโทรทัศน์ระบบดิจิตอลดำเนินการจัดเก็บคูปอง บัตรประจำตัวประชาชน และเอกสารต่างๆ ของประชาชนในพื้นที่เพื่อนำไปแลกซื้อกล่องรับสัญญาณโทรทัศน์ระบบดิจิตอล หรือโทรทัศน์ระบบดิจิตอลแทนประชาชน โดยทำความเข้าใจให้ทราบว่าการกระทำดังกล่าวอาจเข้าข่ายเป็นความผิดตามกฎหมายและเป็นการส่งเสริมให้เกิดการทุจริตในการใช้คูปอง

***มติที่ประชุม*** รับทราบ

**๕.๖) หนังสืออำเภอรามัน ที่ ยล ๐๕๑๘/ว๕๔๗ ลงวันที่ ๓๑ ตุลาคม ๒๕๕๗ เรื่อง ข้อแนะนำการให้ความช่วยเหลือผู้ผ่านการบำบัดฟื้นฟู**

**นายอัครพล อาลีมีน(ปลัดอบต.)** อำเภอรามันได้รับการประสานจากศูนย์อำนวยการพลังแผ่นดินเอาชนะยา

เสพติด จังหวัดยะลา ว่า ด้วยศูนย์อำนวยการพลังแผ่นดินเอาชนะยาเสพติดกรมการปกครอง พิจารณาการช่วยเหลือผู้ผ่านการบำบัดฯ ถือว่าเป็นขั้นตอนที่มีความสำคัญที่จะประคับประคองให้ผู้ผ่านการบำบัดฯ ได้กลับไปใช้ชีวิตในสังคมได้อย่างปกติสุข หลังจากที่อำเภอได้มีการติดตามและสอบถามสถานะความเป็นอยู่และความต้องการช่วยเหลือแล้ว

แนวทางการให้ความช่วยเหลือผู้ผ่านการบำบัดที่ประสงค์รับความช่วยเหลือ

|  |  |  |  |
| --- | --- | --- | --- |
| **ประเภท**  **ความต้องการ** | **รูปแบบ** | **แนวทาง** | **หน่วยงาน** |
| การศึกษา | -ศึกษาต่อเนื่องในระดับสูงขึ้นในสถานศึกษา  -การศึกษาเพิ่มเติม | -สพฐประสานสถานศึกษาเพื่อรัยเข้าศึกษาต่อ  -กศน. จัดกลุ่มเรียนภายในอำเภอ/จังหวัด | - ศธ |
| การจัดหางาน | -การจ้างงานทั่วไปภาครัฐ  -การจ้าวงานภาคเอกชน  -การเข้าร่วมกลุ่มอาชีพของหมู่บ้าน/ชุมชน | - อปท.เขียนโครงการจ้างงาน  -ประสานงานหรือทำ MOU การจ้างงานกับสถานประกอบการในพื้นที่  -การประสานงาน/เข้าร่วมกลุ่ม เช่น กลุ่มแม่บ้าน/กลุ่มเศรษฐกิจพอเพียง | -ปค.  -พช.  อปท.  -หอการค้าจังหวัด  -สภา อุตสาหกรรมจังหวัด |
| การฝึกทักษะอาชีพ | -ฝึกเพื่อเพิ่มทักษะอาชีพ  -ฝึกเพื่อประกอบอาชีพในสถานประกอบการ  -ฝึกเพื่อประกอบอาชีพอิสระ | -จังหวัดจัดทำโครงการฝึกอาชีพเฉพาะกลุ่ม  -จัดส่งเข้ารับการฝึกอบรมพัฒนาแรงงานจังหวัด | - มท.  -รง.  -ศธ. |
| ทุนประกอบอาชีพ | -ทุนเพื่อขยายอาชีพ  -ทุนเพื่อประกอบอาชีพอิสระ | -ขอรับทุนตามระเบียบของหน่วยงานที่มีทุนสงเคราะห์  -จังหวัดทำโครงการขอทุนจากกองทุนที่มีอยู่ในจังหวัด  -ประสานกับหน่วยงานที่มีทุน เช่น ธนาคารออมสิน ธกส. เป็นต้น | - มท.  - พม. |
| ด้านสุขภาพ | -รักษาโรค | - ประสานการรับบริการในสถานบริการภาครัฐ | -สธ. |

**ประธานฯ** มีท่านใดจะซักถามหรืออภิปราย เพิ่มเติม

**ที่ประชุม** สมาชิกสภาอบต. ได้อภิปราย ซักถามและแสดงความคิดเห็น กันอย่างกว้างขวาง

***มติที่ประชุม*** รับทราบ

จากนั้นประธานจึงกล่าวปิดการประชุม เลิกการประชุมเวลา ๑๕.๒๕ น.

ผู้บันทึก/ผู้ตรวจรายงานการประชุม

(นายอัครพล อาลีมีน)

ปลัดอบต./เลขานุการสภาอบต.เกะรอ

***ตรวจสอบแล้วถูกต้อง***

(ลงชื่อ) ประธานกรรมการตรวจรายงานการประชุม

(นายหะแว เจ๊ะอาแว )

สมาชิกสภาอบต.เกะรอ หมู่ที่ ๓

(ลงชื่อ) กรรมการตรวจรายงานการประชุม

(นายมาหะมะมูสือนิ กะจิ)

สมาชิกสภาอบต.เกะรอ หมู่ที่ ๕

(ลงชื่อ) เลขานุการคณะกรรมการตรวจรายงานการประชุม

(นายการี เซ็งสะ)

สมาชิกสภาอบต.เกะรอ หมู่ที่ ๖

***- สภาอบต.เกะรอ มีมติรับรองรายงานการประชุมนี้ แล้วในการ***

***ประชุมสภาฯ เมื่อวันที่…........…เดือน...........................๒๕๕๘***

***(ลงชื่อ)***

***(นายซันดีน เต๊ะมะสุ)***

***ประธานสภาองค์การบริหารส่วนตำบลเกะรอ***